ΓΡΑΠΤΗ ΕΡΩΤΗΣΗ E-1730/96 υποβολή: Antoine-Franηois Bernardini (PSE) προς την Επιτροπή (25 Iουνίου 1996)

Θέμα: Η κατάσταση της Eurocopter

Η ευρωπαϊκή βιομηχανία αμυντικού στρατιωτικού υλικού διέρχεται περίοδο αναδιάρθρωσης, ως αποτέλεσμα των αποφάσεων για περικοπή των στρατιωτικών προϋπολογισμών, ιδιαίτερα στη Γαλλία.

Το γαλλο-γερμανικό κονσόρτιουμ EUROCOPTER, δεύτερος κατά σειράν παραγωγός ελικοπτέρων σε παγκόσμιο επίπεδο πλήττεται όλως ιδιαιτέρως από τις αποφάσεις αυτές και προτίθεται να προβεί στην απόλυση 1500 ατόμων (1000 στη Γαλλία και 500 στη Γερμανία).

Ποιά δράση προτίθεται να αναλάβει η Επιτροπή, προκειμένου να διατηρηθεί η βιομηχανική βάση που θα είναι αναγκαία για την ανάπτυξη μιας αμυντικής πολιτικής;

Στο πλαίσιο του προβληματισμού σχετικά με το θέμα της βιομηχανίας αμυντικού στρατιωτικού υλικού που απασχολεί τη ΓΔ ΙΙΙ, προτίθεται η Επιτροπή να καταρτίσει πρόγραμμα υποστήριξης των επιχειρήσεων και των περιφερειών που πλήττονται από τις ως άνω αναδιαρθρώσεις, κατά πολύ ευρύτερο τρόπο από ό,τι στο πλαίσιο του προγράμματος KONVER που περιορίζεται αυστηρά στη μετατροπή και τις Μ.Μ.Ε.

Απάντηση του κ. Bangemann εξ ονόματος της Επιτροπής (5 Σεπτεμβρίου 1996)

Ως απάντηση στην κρίση την οποία διέρχεται η αμυντική βιομηχανία, η Επιτροπή εξέδωσε ανακοίνωση με θέμα «Οι προκλήσεις που αντιμετωπίζει η ευρωπαϊκή αμυντική βιομηχανία, μια εισήγηση για ανάληψη δράσεων σε ευρωπαϊκό επίπεδο» ((CΟΜ(96) 10 τελικό. )). Αυτό σημαίνει ότι η ύπαρξη μιας ανταγωνιστικής αμυντικής βιομηχανίας είναι υψίστης σημασίας για την Ευρώπη προκειμένου να μη χάσει και άλλες θέσεις εργασίας σε αυτόν τον τομέα, τόσο στην Ευρώπη όσο και αλλού, και να μην απωλέσει σημαντικό μερίδιο από την τεχνολογική και βιομηχανική βάση σε ευρωπαϊκό επίπεδο.

Η Επιτροπή θεωρεί ότι η αναδιάρθρωση της βιομηχανίας είναι αναγκαία προκειμένου να επιτευχθούν επαρκείς οικονομίες κλίμακας στην έρευνα και ανάπτυξη (R& D) και στην παραγωγή, ειδικά σε σύγκριση με τις αμερικανικές εταιρείες. Εν αντιθέσει με τον εθνικό χαρακτήρα που κυριαρχεί σήμερα στην βιομηχανία, είναι σκόπιμο να προσδοθεί σε αυτήν μια ευρωπαϊκή διάσταση. Πράγματι, ο κατακερματισμός της αγοράς αυξάνει το κόστος των αμυντικών εξοπλισμών στην Ευρώπη. Οι ενισχύσεις των διαρθρωτικών ταμείων για το 1994-1999 μπορούν να αποβούν χρήσιμες στη δημιουργία κατάλληλου περιβάλλοντος για να πραγματοποιηθούν αλλαγές τόσο στην αμυντική βιομηχανία όσο και σε άλλους βιομηχανικούς κλάδους. Αυτά τα μέσα ενίσχυσης λειτουργούν σε περιφερειακό επίπεδο και στο πλαίσιο προγραμμάτων που αφορούν περιοχές που καλύπτονται από τους στόχους 1, 2 και 5β.

Η Επιτροπή καταβάλλει προσπάθειες για την πρόοδο σε αυτόν τον τομέα συνεπικουρούμενη από τη βιομηχανία και τις κυβερνήσεις. Η Επιτροπή αναμένει από το Συμβούλιο και το Ευρωπαϊκό Κοινοβούλιο να παράσχουν την δέουσα υποστήριξη σε αυτές τις προσπάθειες.

Τα κοινοτικά διαρθρωτικά ταμεία είναι μέσα περιφερειακής οικονομικής ανάπτυξης και δεν ευνοούν κανέναν ιδιαίτερο βιομηχανικό τομέα. Σε αυτό το πλαίσιο, η πρωτοβουλία Konver της Κοινότητας ανελήφθη προκειμένου να επιταχύνει την διαφοροποίηση των οικονομικών δραστηριοτήτων σε περιφέρειες που εξαρτώνται στενά από τον αμυντικό τομέα. Αυτό θα μπορούσε να επιτευχθεί με τη σύγκλιση των οικονομικών δραστηριοτήτων που συνδέονται με τον αμυντικό τομέα, ούτως ώστε να καταστούν λιγότερο εξαρτημένες από αυτόν και να ενθαρρυνθεί η προσαρμογή εμπορικά βιώσιμων επιχειρήσεων σε όλους τους τομείς της βιομηχανικής δραστηριότητας.

Για περιφέρειες οι οποίες είναι επιλέξιμες για ενίσχυση στο πλαίσιο του Konver προβλέπεται η λήψη μέτρων που θα βοηθήσουν όλους τους τομείς της βιομηχανικής δραστηριότητας. Σε περιοχές επιλέξιμες για ενίσχυση στο πλαίσιο των στόχων 1, 2, και 5β, τα κατάλληλα μέτρα θα συμπληρώσουν τα σχέδια ενίσχυσης της βιομηχανίας, τα οποία περιλαμβάνουν παραγωγικό εξοπλισμό, όπως προβλέπεται από το αντίστοιχο κοινοτικό πλαίσιο στήριξης.

Ενίσχυση δεν θα πρέπει να δίδεται σε δραστηριότητες οι οποίες θα μπρούσαν να έχουν είτε διπλή χρήση (πολιτική και στρατιωτική), είτε απλώς στρατιωτική.

Τον Μάιο του 1996, η Επιτροπή με απόφασή της που αφορά την διάθεση του αποθεματικού που προορίζεται για κοινοτικές πρωτοβουλίες, ενέκρινε επιπλέον κεφάλαια για την πρωτοβουλία Konver όπως επίσης και την συνέχισή της έως το τέλος του 1999. Οι κατευθυντήριες γραμμές που διέπουν το Konver παραμένουν ως έχουν.